**PÁLYÁZATI FELHÍVÁS**

Kecskemét Megyei Jogú Város Közgyűlése pályázati felhívást tesz közzé a **Ciróka Bábszínház** (6000 Kecskemét, Budai u. 15.) intézményvezetői (igazgatói) feladatainak ellátására.

**A vezetői feladatkör betöltésével járó lényeges feladatok:**

* a bábszínházi társulat és az intézmény egyszemélyi felelős vezetőjeként biztosítja az intézmény rendeltetésszerű működését,
* felelős az intézmény finanszírozási egyensúlyának megőrzéséért, az ésszerű és takarékos gazdálkodásért, a költségvetési előirányzat betartásáért,
* gyakorolja az intézményben foglalkoztatottakkal kapcsolatos munkáltatói jogokat,
* gondoskodik a kecskeméti bábos színjátszás hagyományainak ápolásáról, az intézmény közönségkapcsolatainak erősítéséről, a látogatottság növeléséről,
* együttműködik a hazai és nemzetközi kulturális intézményekkel, szakmai szervezetekkel, szövetségekkel,
* törekszik a fenntartói költségvetési támogatást kiegészítő pályázati és szponzori hozzájárulások megszerzésére, növelésére,
* képviseli az intézményt a fenntartó önkormányzat, valamint a hatóságok előtt.

**Az előadó-művészeti szervezet jogállása, a gazdálkodásával kapcsolatos információk:**

Gazdasági szervezettel nem rendelkező önkormányzati, költségvetési szerv. A Ciróka Bábszínház gazdálkodásával összefüggő pénzügyi-, gazdasági feladatokat az Intézmény- és Piacfenntartó Szervezet látja el, melynek részleteit együttműködési megállapodás tartalmazza.

**A Ciróka Bábszínház költségvetésének főbb előirányzatai:**

**2016. év:**

 Bevételek: Intézmény működési bevételei ezer Ft-ban

 Állami támogatás: 60.700 eFt

 Önkormányzati támogatás: 9.113 eFt

 Kiadások: Személyi juttatások 51.803 eFt

 Munkaadókat terhelő járulékok és szociális

 hozzájárulási adó 13.796 eFt

 Dologi kiadások 49.674 eFt

 beruházások 0 Ft

 2016. évi 8 órára számított álláshelyek száma: 25 fő

 ebből: szakmai 18 fő

 intézményüzemeltetési 7 fő

**Az előadó-művészeti szervezettel szemben támasztott teljesítménymutatók:**

* a műsorterv gazdagításával törekedjen a kecskeméti bábszínjátszás hagyományainak megőrzésére, a művészeti színvonal emelésére,
* törekedjen az elért fizető nézőszám megőrzésére, lehetőség szerinti emelésére,
* fordítson kiemelt figyelmet a széles korosztályt felölelő műsorpolitika kidolgozására,
* törekedjen a hazai és nemzetközi szervezetekkel minél jobb együttműködésre, a nemzetközi jelenlét megerősítésére,
* gondoskodjon arról, hogy a nagyteremben és a kisteremben együttesen évadonként legalább négy bemutatót tartson,
* repertoárja kialakítása során kezelje kiemelten a kortárs és klasszikus magyar szerzők műveinek bemutatását,
* sikeres pályázati feltételek és döntések esetén kerüljön továbbra is megrendezésre a Magyarországi Bábszínházak Országos Találkozója,
* gondoskodjon a közönségkapcsolatok folyamatos erősítéséről, fejlesztéséről.

**A munkakör betöltésének feltétele:**

* cselekvőképesség,
* büntetlen előélet,
* szakirányú felsőfokú végzettség: felsőfokú oktatási intézményben szerzett, az intézmény alaptevékenységének megfelelő diploma, vagy oklevél, vagy jogász, vagy közgazdász oklevéllel tanúsított végzettség,
* legalább ötéves szakmai gyakorlat,
* a vezetői munkakör munkaviszony keretében látható el,
* a munkaviszony a munka törvénykönyvéről szóló 2012. évi I. törvény vezetői állású munkavállalókra vonatkozó rendelkezései alkalmazásával az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (továbbiakban: Emtv.) 39. §-a alapján jön létre.

**A munkakör betöltésének időtartama:**

A munkaviszony **2017. augusztus 1. napjától - 2022. július 31.napjáig tartó határozott időtartamra szól.**

**Bérezés és egyéb juttatások:**

A munkabér összege a felek közötti megegyezéssel kerül megállapításra, figyelemmel az Emtv. 39/A. §-ában foglaltakra.

**A pályázatnak tartalmaznia kell:**

* a pályázó szakmai önéletrajzot,
* iskolai és szakmai végzettséget igazoló bizonyítvány másolatát,
* 3 hónapnál nem régebbi hatósági erkölcsi bizonyítványt,
* nyilatkozatot arra vonatkozóan, hogy a pályázó kéri-e zárt ülés tartását,
* beleegyező nyilatkozat arról, hogy a pályázat tartalma a megbízón és a szakmai bizottság tagjain kívül más személlyel is közölhető,
* nyilatkozat arra vonatkozóan, hogy vele szemben az Emtv. 41. § (2) bekezdése szerinti összeférhetetlenség nem áll fenn,
* nyilatkozatot vagyonnyilatkozat-tételi kötelezettség vállalásáról,
* az intézmény vezetésére, gazdaságos és hatékony működésére, menedzselésére vonatkozó konkrét vezetői elképzeléseket.

**A pályázat benyújtásának határideje**:

Az Emberi Erőforrások Minisztériuma honlapján történt közzétételt követő 30 nap

**A pályázat benyújtásának helye**:

Kecskemét Megyei Jogú Város Polgármesteri Hivatala Humánszolgáltatási Iroda 6000 Kecskemét, Kossuth tér 1. I. em. 16.

**A pályázat benyújtásának módja:**

A pályázatot zárt borítékban „Pályázat a Ciróka Bábszínház intézményvezetői feladatainak ellátására” megjelöléssel 1 példányban kell benyújtani.

A pályázat kiírója a pályázati kiírással kapcsolatban a konzultáció lehetőségét biztosítja.

A pályázat elkészítéséhez tájékoztatást Ladics Monika, a Humánszolgáltatási Iroda vezetője nyújt az érdeklődőknek. (6000 Kecskemét, Kossuth tér 1. tel.: 76/513-524)

**A pályázat elbírálásának határideje:**

a pályázat benyújtási határidejének lejártát követő első testületi ülés időpontja.